Debate: This is Europe - Debate with the Prime Minister of Greece, Kyriakos Mitsotakis
Date: TUESDAY, 5 JULY 2022
Speaker: Nikos Androulakis
Political group: S-D
Country: Greece
Language: EL

Η στασιμότητα που επέβαλαν στο σχέδιο πολιτικής ενοποίησης οι συντηρητικές δυνάμεις της Ευρώπης έδωσε το περιθώριο στους αρνητές του ευρωπαϊκού οράματος να την εκμεταλλευτούν προς όφελός τους. Αυτό είναι το ντουέτο που ευθύνεται για να παραμένουμε, κύριε πρωθυπουργέ, ένα αργοκίνητο καράβι, όπως είπατε πριν από μερικές εβδομάδες. Οι μεν μιλάνε στο όνομα της Ευρώπης, χωρίς να κάνουν τίποτα —και μιλώ για τις συντηρητικές δυνάμεις— και οι δε την πετροβολούν με μανιχαϊστικά επιχειρήματα σε κάθε ευκαιρία. Ελιτισμός και λαϊκισμός είναι το ίδιο καταστροφικοί για το ευρωπαϊκό όραμα.  Ο κόσμος, όμως, αλλάζει και πρέπει να σταθούμε στο ύψος των περιστάσεων. Έχουμε χρέος να κάνουμε περισσότερα και να τα κάνουμε τώρα. Να υπερασπιστούμε, μέσα από ένα προοδευτικό πολιτικό σχέδιο, την κοινωνική δικαιοσύνη, την αλληλεγγύη, τα ανθρώπινα δικαιώματα, την προστασία του περιβάλλοντος. Οφείλουμε να κάνουμε τους πολίτες να νιώσουν ξανά ασφαλείς απέναντι στις γεωπολιτικές, κλιματικές και οικονομικές προκλήσεις της εποχής μας. Θετικά βήματα, όπως το Ταμείο Ανάκαμψης και Ανθεκτικότητας, πρέπει να αποκτήσουν μόνιμα χαρακτηριστικά, ειδικά για τον ελληνικό λαό που βίωσε σκληρές οικονομικές πολιτικές. Θα πρέπει να αξιοποιηθεί ως εργαλείο κοινωνικής συνοχής και ενίσχυσης της ανθεκτικότητας της κοινωνίας και της οικονομίας μας.  Θέλω να κάνω μια παρένθεση. Καλό είναι να θυμόμαστε το ταπεινωτικό δημοψήφισμα του 2015, αλλά ας είμαστε δίκαιοι. Και να θυμάστε πολύ καλά και την ταπεινωτική εποχή του 2009 που οδηγήσατε τη χώρα σε 15,6% εξωτερικό έλλειμμα και στη χρεοκοπία, όπως πιστοποιεί και το ψήφισμα του Ευρωπαϊκού Κοινοβουλίου, διότι αυτές οι επιλογές συντηρητικής παράταξης ήταν που άνοιξαν το κουτί της Πανδώρας στην Ελλάδα. Οφείλουμε, λοιπόν, να μιλήσουμε για τους νέους ανθρώπους και να δημιουργήσουμε νέες ευκαιρίες ώστε να μειωθεί η μετανάστευση, να ενισχύσουμε την αγοραστική δύναμη των Ελλήνων που είναι η δεύτερη χαμηλότερη στην Ευρώπη. Σύμφωνα με τα στοιχεία της Eurostat, οι Έλληνες πολίτες επιβαρύνονται αναλογικά πολύ περισσότερο από τους υπόλοιπους Ευρωπαίους. Δεν υπάρχει καμία πρόβλεψη στο Ταμείο Ανάκαμψης για την κατασκευή κοινωνικών κατοικιών προς ενοικίαση σε χαμηλό αντίτιμο, όπως έκαναν άλλες ευρωπαϊκές χώρες με ανάλογα προβλήματα.  Στον τομέα της υγείας, το γεγονός ότι οι Έλληνες είναι τρίτοι στην Ευρώπη στις ιδιωτικές δαπάνες είναι αποκαλυπτικό των πραγματικών αναγκών που υπάρχουν και πρέπει να ενισχυθεί περαιτέρω το Εθνικό Σύστημα Υγείας και η πρωτοβάθμια περίθαλψη.  Για την αντιμετώπιση της κλιματικής κρίσης, το Ταμείο Ανάκαμψης θα μπορούσε να αποτελέσει τον βασικό μοχλό διάχυσης των ανανεώσιμων πηγών ενέργειας μέσω των οικιακών φωτοβολταϊκών και των ενεργειακών κοινοτήτων. Έχουμε την παράξενη πρωτοτυπία, ενώ σε όλη την Ευρωπαϊκή Ένωση ο στόχος είναι η ολική απανθρακοποίηση την οικονομίας, εσείς να περιορίζεστε μόνο στην απολιγνιτοποίηση, όπως φάνηκε στον πρόσφατο κλιματικό νόμο που ψηφίσατε, κάνοντας τη χώρα ευάλωτη στο πανάκριβο και εισαγόμενο φυσικό αέριο.  Η Ευρωπαϊκή Επιτροπή δίνει τη δυνατότητα αναθεώρησης των εθνικών σχεδίων ώστε να ενταχθούν σε αυτά τώρα επενδύσεις, όπως η αναβάθμιση του ηλεκτρικού δικτύου της χώρας μέσω αποθήκευσης και όλων των αναγκαίων που χρειαζόμαστε ώστε να ενισχύσουμε την ενεργειακή αυτονομία και τη δίκαιη μετάβαση.  Όμως θέλω να αναφερθώ και στην ανάγκη γεωπολιτικής ασφάλειας. Η παράνομη και καταστροφική εισβολή του Putin στην Ουκρανία είναι ένα τραγικό γεγονός για τον ουκρανικό λαό και ένα πολύ ακριβό μάθημα για τις ευρωπαϊκές ελίτ για το πώς οφείλουν να αντιμετωπίζουν τους αυταρχικούς αναθεωρητές ηγέτες. Ο κατευνασμός, όπως αποδείχθηκε, δεν φέρνει αποτελέσματα. Χρειάζονται ισχυρά μέτρα αποτροπής. Δεν υπάρχει άλλος δρόμος για μια ισχυρή και αυτοδύναμη Ευρώπη που δεν θα είναι παρακολούθημα της εξωτερικής πολιτικής των Ηνωμένων Πολιτειών.  Για αυτό σας καλώ να πάρετε θέση. Ο ελληνικός λαός μέσα από δέκα χρόνια συνεχών κρίσεων έχει χάσει σχεδόν 25% του ΑΕΠ του και αναγκάζεται να πληρώνει δισεκατομμύρια για να θωρακίσει την κυριαρχία της πατρίδας μας σε εξοπλιστικά προγράμματα, ενώ συγχρόνως ευρωπαϊκά κράτη συνεχίζουν να εξοπλίζουν αυτόν που απειλεί τα κυριαρχικά μας δικαιώματα. Εδώ πρέπει, λοιπόν, να παρθεί απόφαση για εμπάργκο όπλων προς την Τουρκία και για όποιον δεν σέβεται το διεθνές δίκαιο. Και χαίρομαι πολύ που ο κύριος Weber, σε μια πρόσφατη συνέντευξή του, είπε ότι το υποστηρίζει. Τώρα το υποστηρίζετε. Όταν, όμως, ήρθε η τροπολογία από τους σοσιαλιστές, εσείς προσωπικά την καταψήφισατε.  Επίσης, είναι αδιανόητο να υιοθετείται από αρχηγούς ευρωπαϊκών κρατών το αφήγημα του Ερντογάν για την τρομοκρατία, όταν στην Τουρκία όποιος διαφωνεί με τις αυταρχικές του πρακτικές, όπως ο Kavala και ο Demirtaş, χαρακτηρίζεται αυτομάτως τρομοκράτης και εχθρός του έθνους.  Αγαπητοί συνάδελφοι, η αντιμετώπιση ηγετών που παραβιάζουν κατάφωρα το διεθνές δίκαιο δεν είναι υπόθεση μίας ή δύο χωρών, αλλά είναι υπόθεση όλων μας. Έχουμε χρέος όλοι οι πολίτες της Ευρωπαϊκής Ένωσης να νιώθουν, όπου και αν μένουν, το ίδιο ασφαλείς, από τη Σουηδία και τη Φιλανδία μέχρι την Ελλάδα και την Κύπρο. Χρειάζεται, λοιπόν, να προχωρήσουμε στις αναγκαίες θεσμικές αλλαγές ώστε να υπάρξει επιτέλους κοινή εξωτερική πολιτική άμυνας και ασφάλειας.  Σε μια κρίσιμη στιγμή της ιστορίας, όπου εφιαλτικά σενάρια αποκαλύπτουν τα όριά μας και τις λανθασμένες επιλογές του παρελθόντος όλων, οφείλουμε να δώσουμε νέα πνοή στο ευρωπαϊκό όραμα, κάνοντάς το ξανά γοητευτικό και ελπιδοφόρο για όλους τους ευρωπαϊκούς λαούς.